Predkladacia správa

Vodná doprava plní významnú úlohu pri realizácii prepravných potrieb ekonomiky každého štátu a pri medzinárodnej preprave tovarov. Slovenská republika leží na priesečníku dopravných koridorov v smere západ-východ a v smere sever-juh a preto musí venovať veľkú pozornosť vytváraniu podmienok pre rozvoj vodnej dopravy.
	Vláda SR uznesením č.21 z 12. januára 2000 schválila aktualizáciu a rozpracovanie zásad štátnej dopravnej politiky SR. Významná úloha pri rozpracovaní štátnej dopravnej politiky bola prisúdená vodnej doprave a vláda uložila ministrovi dopravy, pôšt a telekomunikácií predložiť na rokovanie vlády okrem iného aj koncepciu rozvoja vodnej dopravy SR.
	Uznesením č.469 z 21. júna 2000 vláda SR súhlasila s návrhom koncepcie rozvoja vodnej dopravy SR s pripomienkami prijatými na rokovaní vlády. Okrem úloh ministrovi dopravy, pôšt a telekomunikácií súvisiacich s realizáciou prijatých záverov koncepcie, vláda v bode B.4 uložila ministrovi pôdohospodárstva predložiť do 31. marca 2002 na rokovanie vlády materiál na realizáciu projektu Vážskej vodnej cesty na základe aktualizovaného marketingového prieskumu. 
	V roku 2001 vykonaný aktualizovaný marketingový prieskum preukázal, že Vážskou vodnou cestou by slovenské subjekty mohli v rokoch 2001-2010 realizovať prepravu 2,3-2,7 mil. ton tovarov ročne. Takéto dopravné potreby predurčujú Váh ako významnú dopravnú cestu. 
Predkladaný návrh zámeru projektu Vážskej vodnej cesty nepredstavuje detailný technický projekt na výstavbu, ale kladie si iba za cieľ ustáliť koncepciu výstavby vodnej cesty cestou vybudovania nových vodných diel, dobudovaním  jestvujúcich vodných diel o objekty slúžiace plavbe lodí, stanoviť ich základné parametre a hlavne smerovanie, resp. vedenie trasy prieplavného prepojenia Váhu na pripravované vodné cesty v Českej republike a v Poľskej republike.
	Schválenie návrhu zámeru projektu Vážskej vodnej cesty vládou SR vytvorí základné podmienky pre príslušné orgány vlády SR, aby mohli vstúpiť do rokovania s príslušnými orgánmi Českej republiky a Poľskej republiky o realizácii napojenia Vážskej vodnej cesty na systém vnútrozemských vodných ciest v týchto štátoch, čím táto cesta nadobudne medzinárodný význam, ktorý jej prisudzuje Európska dohoda o hlavných vnútrozemských vodných cestách medzinárodného významu.
	Realizácia návrhu zámeru projektu Vážskej vodnej cesty bude mať pozitívny vplyv na rozvoj zamestnanosti.
	Trasa vodnej cesty je navrhnutá tak, aby mala čo najmenší dopad na územie z hľadiska ochrany prírody. Vodná doprava predstavuje najekologickejší spôsob prepravy, z toho dôvodu presun časti tovarových prúdov na vodnú dopravu sa pozitívne prejaví v znížení znečistenia ovzdušia exhalátmi.
	V prípade koncepcie projektu Vážskej vodnej cesty ide o záležitosť programového charakteru, preto v tomto štádiu je veľmi obtiažne vyčísľovať finančné, ekonomické, environmentálne vplyvy a vplyvy na zamestnanosť. Všetky tieto vplyvy budú prešetrované a konkrétne vyčíslené v rámci detailnejšieho technického rozpracovania jednotlivých etáp projektu, po vyjadrení zásadného súhlasu príslušných orgánov Českej republiky a Poľskej republiky s realizáciou prieplavného prepojenia Vážskej vodnej cesty na systém vodných ciest v týchto štátoch. Ďalším predpokladom je stanovenie legislatívnych a investorských podmienok pre účasť medzinárodných investorov na výstavbe tejto vodnej cesty navrhovanou medzirezortnou komisiou. Z týchto dôvodov predkladaný materiál neobsahuje Doložku finančných, ekonomických, environmentálnych vplyvov a vplyvov na zamestnanosť.